दुबई में नशे में धुत भारतीय ने साथी का कान काटा  
इस भारतीय का कहना है कि वह नशे में था और दोनों के बीच इस बात पर बहस हो रही थी कि वे रात्रिभोज के लिए कहां जाएंगे।
दुबई में एक भारतीय व्यक्ति ने हमवतन दोस्त का कान मुंह से काटने की बात स्वीकार ली है। इस भारतीय का कहना है कि वह नशे में था और दोनों के बीच इस बात पर बहस हो रही थी कि वे रात्रिभोज के लिए कहां जाएंगे।  दुबई कोर्ट ऑफ फर्स्ट इंस्टैंस में अभियोजकों ने आरोप लगाया कि 22 वर्षीय आरोपी ने 35 वर्षीय आरएन को स्थायी रूप से विकलांग बना दिया। आरोपी व्यक्ति की पहचान केवल एसएम के रूप में हुई है।  गल्फ न्यूज अखबार के अनुसार, एसएम ने अदालत में कहा, हां, जनाब मैं अपराधी हूं। मैंने उससे झगड़ा किया और उसका कान काट लिया। अभियोजकों ने कहा कि इस हमले की वजह से आरएन एक प्रतिशत स्थायी विकलांगता का शिकार हुआ है।  अदालत के न्यायाधीश हमद अब्दुल लतीफ अब्दुल जावेद ने जब पूछा कि इन दोनों व्यक्तियों के बीच झगड़ा क्यों हुआ, तो आरोपी ने कहा, यह वही व्यक्ति है, जिसने मुझे शराब पिलाई और फिर मैंने उस पर हमला कर दिया।